***Héreg Község Polgármesterétől***

Tisztelt Héregi Lakosok!

A *Magyar Posta héregi telephelyének üzemeltetésével kapcsolatban* az alábbi szíves tájékoztatást, tényeket osztom meg a lakossággal:

A Magyar Posta évekkel ezelőtti stratégiai döntése értelmében meg kívánja szüntetni az 1 500 fő alatti településeken a postai szolgáltatási tevékenységét, azt postapartneri együttműködés keretében át kívánta adni Héreg Község Önkormányzatának. Erről már évek óta tartott az egyeztetés Héreg Község Önkormányzata és a Magyar Posta között, eredménytelenül, a felajánlott feltételeket nem tudtuk vállalni már korábban sem!

A jelenlegi, új képviselő-testület hivatalba lépésének másnapján! érkezett a postától a felhívás, hogy 1 héten belül döntenünk kell az együttműködés végleges formájáról: elfogadjuk vagy sem…

A Magyar Posta által megküldött, önkormányzat általi postaüzemeltetésre vonatkozó szerződést képviselő testületünkkel átbeszélve nem tudtuk elfogadni: egyoldalú, a leírt közreműködői/üzemeltetői feladatok olyan mértékű terhet tartalmazó szerződés javaslat volt, melyet önkormányzatunk a felelős gazdálkodás keretein belül egyértelműen nem tud biztosítani. (A felajánlott feltételek és részletek a Magyar Posta postapartneri programjában elérhetőek).

*A postapartneri program továbbra is nyitott,* amennyiben településünkön vállalkozás üzemeltetné a jövőben, kérem keresse fel a Magyar Postát a részletekért!

A Magyar Posta a postai szolgáltatásokat továbbra is biztosítja településünkön (hiszen jogilag egyetemleges postai szolgáltatási kötelezettsége van!), azonban annak módja fog változni:

***2024. november 4-étől a Magyar Posta mobilposta járattal biztosítja a szolgáltatások igénybevételének lehetőségét.***

(A mobilposta nem más, mint egy mozgó postahely, mely menetrendszerűen, minden munkanap, ugyanabban az időpontban, fix kiállási helyen biztosítja a postai szolgáltatások igénybevételét, amit eddig a posta telephelyén tettünk meg…)

**A mobilposta elérhetősége és felvételi tevékenysége:**

**minden munkanap,**

**időpont: 08.40-09.00,**

**tartózkodási hely: 2832 Héreg, Fő utca 88/b (mostani posta épülete előtt)**

A Magyar Posta a lakosságot a változásról a postán plakát kihelyezésével értesíti (….mint hivatalos értesítés….)…

A posta hálózati igazgatójától ígéretet kaptam, hogy a mobilpostai megoldással a postai szolgáltatás színvonalában nem lesz minőségi romlás, itt egyedül az időbeli elérhetőség csökken.

Szeretném kihangsúlyozni továbbá, hogy **fentiek csak a postai szolgáltatásokat érintik, nem érintik a kézbesítést és a csomaglogisztikát sem! Ezek a jelenlegi módon történnek a jövőben is.**

Én személy szerint bízom a mobilpostai szolgáltatás megfelelő színvonalában, az átállás zökkenőmentes lebonyolításában; a postai telephely további üzemeltetésére a Magyar Posta által felajánlott feltételekkel nem láttam lehetőséget.

Együttműködésüket, megértésüket megköszönve,

*Nemes Ágnes*

*polgármester*